
Til lillesøs og Aino




Et vindkast fikk endeveggen til å knake. Han ble liggende og lytte til storhavet. Sto først opp da han hørte Sersjant bevege på seg i stuen. Klokken var ikke mer enn kvart på fem.

Han snørte på seg marsjstøvlene, trakk på seg den olivengrønne parkasen og luen med vindstopper over ørene.

«Tid for tur, Sersjant.»

Klør skrapte mot parketten før Sersjant kom til syne i døråpningen. En brunsort shepadoodle noen hadde levert inn til et omplasseringshjem i Svolvær for to år siden. Han sto på ventelisten for adopsjon og ble ringt opp først. Visste ikke hva han skulle vente seg av en krysning mellom en schæfer og en puddel. Men da han møtte blikket til den forkomne unghunden i buret, visste han at de to hørte sammen. Det gikk bare noen dager før hunden lød sitt nye navn.

Nå stirret Sersjant spørrende på ham, og spørsmålet hunden stilte, var åpenbart i de uttrykksfulle øynene: Skal vi virkelig gå tur i dette været?

Han holdt frem halsbåndet. «Neste luftetur blir i ettermiddag. Klarer du å holde deg så lenge?» Sersjant senket hodet og godtok argumentet uten entusiasme.

Han måtte legge skulderen til og skyve ytterdøren opp. Østavind og snøbyger. Stiv kuling i kastene, anslo han. Friskt, men ikke verre enn at de lokale fiskerne allerede holdt kurs mot fangstfeltene. Fra trappen skimtet han et par lanterner som hevet og senket seg der ute i det mørke svelget som var Vestfjorden.

Han trakk Sersjant med seg ned trappen. Gjennom snødrevet så han holmene i havet som lå nærmest Henningsvær. Sort, blankskurt stein med vannet som en skummende, hvit bord rundt berget.

Han fulgte Hellandsgata, men svingte ikke av mot sentrum av Henningsvær slik han gjorde når han dro på jobb. Fortsatte bare rett frem mot fotballbanen på Hellandsøya, og dro en motvillig Sersjant over snøskavlene som i løpet av natten hadde lagt seg på tvers av veibanen. På hver side av veien sto nakne fiskehjeller. Grå, værbitte stokkerekker som ventet på å bli fylt med årets fangst. Havets gull. Pængskjit. Søringvaluta. Nordlendingen hadde mange navn på fisken som ble trukket opp av fjorden.

Bak ham stoppet Sersjant så brått at han nesten ble rykket over ende på det glatte underlaget. «Hva er …»

En svak knurring steg opp fra hundens hals, busten i nakken stiv. Han satte seg ned på huk og fulgte blikket til hunden. Mente han så en skikkelse, et sort riss baki snødrevet. Han gned håndbaken over øynene, og personen forsvant. Bare et synsbedrag. En hildring.

Ikke hans første.

Fotballbanen lå øde. En mosaikk av snøhvite og grønne felter. Rundt midtbanen hadde snøen samlet seg i knehøye fonner. Frosne bølger av snø som sakte rullet videre.

Han fulgte kortlinjen fra målet og bort til det fillete hjørneflagget. Her skjermet takkete knauser for den verste pålandsvinden. Da han nådde midtbanen, løsnet han Sersjant fra lenken og lot hunden løpe fritt. Et bilde av fotballbanen i Henningsvær hang visst i det internasjonale fotballforbundet FIFAs kontorer. Et luftfoto: hav, svaberg, og et lite, grønt rektangel langt der nede – en oase midt i storhavet.

På andre siden av banen snodde en sti seg gjennom et pistret kratt og videre mot platået ovenfor stadion. Sersjant gjorde små avstikkere inn i buskene. Snuste og krafset vekk tørre, stive blader som gikk i oppløsning under labbene.

På toppen av platået lente han seg inn mot vinden og stampet frem til fyret som sto for seg selv ytterst på pynten. Snø og salte perler av sjøvann pepret ansiktet hans. Han lukket øynene og ble stående med armene ut til siden. Lot vinden rive og slite i ham. Forestilte seg en annen virkelighet. Andre veivalg: Den unge mannen som aldri trakk i Forsvarets uniform. Som ikke dro frivillig til Afghanistan. Først da han åpnet øynene, ble han klar over at Sersjant var borte.

Han løp tilbake samme vei som han kom. Halvveis gjennom krattet hørte han skarpe bjeff foran seg.

Han hørte Sersjant, men så for seg Keno, eksplosivhunden hans i Afghanistan. Merket at det begynte å krible bak i nakken, før det stakk til i fingertuppene. Følelsen av treflis som ble presset inn under neglene.

Nei! Ikke nå. Ikke nå.

Han økte farten. Skled på det glatte underlaget i skråningen. Snublet i en stein. Enset ikke smerten som skjøt gjennom tærne og foten.

La det ikke bli en avsporingsdag. Vær så snill, ikke en ny avsporingsdag.

Sersjant sto midt mellom det nærmeste målet og midtsirkelen, lav i ryggen med halen hengende rett ned. Han låste blikket på hunden. Konsentrerte seg om Sersjant. Men snart søkte øynene hans videre. Mot skikkelsen i midtsirkelen: en gutt i brun genser og blå treningsbukse. Sorthåret, uten sko og med klare, blå øyne. En av dem.

En av våre.

En han kjente?

Bak gutten så han et glimt av bevegelse. Den samme skikkelsen som tidligere?

Umulig å si. Den ukjente forsvant mot nordsiden av halvøya, men gutten ble stående.

«Du er ikke her.»

Gutten reagerte ikke.

«Du kan ikke være her.» Stemmen var hans, men kom fra et sted utenfor ham selv.

Han sank ned på knærne. Forsøkte å viske bort bildet som lå over øynene hans. Men gutten forsvant ikke, og Sersjant …

… ikke Sersjant, men Keno … fortsatte bjeffingen.

Han blunket, og landskapet forandret seg. Det hvite og grønne ble til okergul sand. Han kjente lukten av guttens svette. Så inn i store, redde øyne. La merke til fingrene på guttens venstre hånd som aldri hvilte. Hvordan pekefingeren og langfingeren trommet en taus rytme mot låret. En morsekode han heller ikke nå klarte å tyde.

Keno dro i lenken. Trakk ham nærmere. Nært nok til at han oppdaget ledningene like under linningen på genseren. La endelig merke til den bulkete fasongen skjult under det tykke ullstoffet. Han rygget. Snudde og løp. Kom ikke lenger enn tre steg unna guttungen før verden revnet i et hvitt, intenst lysglimt og trykkbølgen fra eksplosjonen kastet ham fremover.

Sporet ham av.

Sendte ham ned i mørket.


KAPITTEL 1

Jakob Weber

Det var så stille at Jakob hørte lyden av byen på andre siden av sundet. En lavfrekvent summing ispedd rumlingen fra en og annen bilmotor. Han pustet ut, og frostrøyken steg rett opp. Et sjeldent, vindstille øyeblikk i Bodø. En stemning som ville ha grenset til det magiske hadde det ikke vært for kroppen som en turgåer fant skylt i land på berget nedenfor Nyholmen skandse, festningen som en gang hadde voktet innseilingsleden til Bodø havn.

Ut fra bildet som den snarrådige turgåeren delte med politiet, antok Jakob at vedkommende var død før han ble funnet. Som etterforsker hadde han sett nok drukningsofre til å kunne gjenkjenne den blåhvite teinten i huden.

Jakob ba de uniformerte og krimteknikerne om å holde seg på avstand i noen minutter. Han ønsket å ha åstedet helt for seg selv. Muligheten til å danne seg et inntrykk av den dødes siste minutter før de hvitkledde åstedsgranskerne med sine lyskastere, telt og generatorer tok over.

Nyholmen stakk som en kile ut i Bodøs havnebasseng. På den ene siden av holmen lå byen, på den andre siden Lille Hjartøya. Mellom Nyholmen og Hjartøya førte en smal kanal ut til Vestfjorden og øya Landegode. For å komme hit hvor han nå sto, måtte man kjøre langs en hullet vei som ledet forbi sildoljefabrikken, slitne drivstofftanker, et grustak og en slipp for vedlikehold av fritidsbåter. Skansen på Nyholmen var en severdighet plassert i et industriområde som minnet om etterlatenskapene i en tidligere sovjetstat.

Jakob slo på mobiltelefonlykten og brukte lyset til å navigere langs stien som gikk i sikksakk forbi replikaer av støpejernskanoner, gjerder av skiferstein og sittebenker i grovt tømmer.

Nedenfor selve festningen sto fyret, en rakettlignende konstruksjon med spiss, rød topp og hvitmalt kropp. Og bortenfor fyret, delvis på land, delvis i vann – den døde.

Han satte seg ned en meter fra liket og tok på seg gummihanskene. Mannen, Jakob trodde i alle fall det var en mann, lå med ansiktet ned i et søkk i det ruglete berget. Han hadde på seg en sort, knelang ullfrakk. Den ene armen lå strakt ut foran ham, den andre langs siden. Det så ut som om mannen hadde svømt på land, og dødd. Jakob lente seg frem og forsøkte å vende på hodet. Møtte uventet motstand. Skallen satt fast i noe.

«Trenger du hjelp?»

Ronald Janooks velkjente stemme lød rett bak ham. Jakob håpet ikke Ronald fikk med seg hvordan det rykket til i kroppen hans da stillheten ble brutt.

«Ja, nå som du likevel er her,» svarte Jakob påtatt nonchalant. Ronald knelte ved siden av ham.

«Du er den eneste som slipper unna med å be kriminalteknikerne mine holde seg på avstand.»

Jakob nikket.

«Hva har du funnet ut så langt?» fortsatte Ronald.

«At det er lite sannsynlig at personen har svømt hit,» svarte Jakob. «Vannet er bare to–tre garder, og vekten av ullfrakken alene ville være nok til å trekke selv en dyktig svømmer under vann.»

«Dessuten er det strøm i sundet mellom Lille Hjartøya og Nyholmen,» supplerte Ronald. «Og fra Bodø-siden er avstanden minst fire hundre meter. En svømmetur i denne kulden er et hasardiøst foretakende. I alle fall uten tørrdrakt.»

«For ikke å glemme selve hovedspørsmålet,» la Jakob til.

«Hvorfor gjøre det i det hele tatt?»

«Riktig.»

«Kan han ha falt over bord?»

«Kanskje. Men Bodø-politiet har ikke mottatt noen savnetmeldinger. Det er heller ikke observert noen herreløse fartøy drivende rundt i havnebassenget.»

«Kanskje den dødes identitet vil gjøre oss klokere?» Ronald tok fatt i den dødes skuldre.

«Vi snur kroppen mot meg. På tre?»

«På tre,» bekreftet Jakob.


KAPITTEL 2

Noora Yun Sande

En halvtime før den første daten med Steffan, ringte Noora og avlyste.

«Noen greier på jobben,» forklarte hun og foreslo at de kunne møtes neste uke. «Klart det,» svarte Steffan. Han hørtes skuffet ut, og Noora kjente et stikk av dårlig samvittighet. Men da hun hadde sminket seg foran baderomsspeilet i leiligheten hun delte med Ellen, innså Noora at hun hadde takket ja til stevnemøtet med Steffan for venninnens skyld.

Ellen mente det godt. Ønsket å hjelpe Noora «å komme seg ut av døra», som hun formulerte det. Og Steffan var visstnok en bra fyr. Jobbet innen finans, musikkinteressert, godt trent, avklart forhold til eksen, ikke rykte på seg for å være en fuckboy. Ingen røde lys.

Likevel avlyste hun. Ikke på grunn av Steffan, men fordi hun ikke orket å forholde seg til flere enn hun måtte akkurat nå. Når Ellen fant ut av avlysningen, ville hun gi Noora det hun kalte «venninnecoaching». Noora trengte verken coaching eller et stevnemøte. Hun ønsket tid for seg selv. Derfor gikk hun alene på Roast, restauranten i øverste etasje på Scandic Havet. Bordet var jo uansett bestilt.

«Det blir bare meg,» fortalte hun kelneren da han viste henne til plassen. Siden hadde de ikke utvekslet andre ord enn det som dreide seg om menyvalg. Det satte hun pris på.

Hun plukket opp vinflasken fra kjøleren og helte oppi glasset. To glass holdt som regel, men kelneren hadde anbefalt en hvitvin fra New Zealand som restauranten kun hadde på flaske. Noora smilte for seg selv. Hun hadde nettopp dumpet en – etter alle solemerker å dømme – bra fyr, og nå ville den halvparten av vinen han skulle ha drukket, gå til spille.

Noora nippet til glasset. Vinen, en sauvignon blanc, var virkelig god. Skarp, med noe mineralsk ved seg som ikke skygget for den syrlige ettersmaken. Hun åpnet vesken og tok ut en tynn pocketbok. Femårsplanen sto det med nøkterne blokkbokstaver på omslaget. Hun hadde kjøpt boken i fjor høst mens hun hentet seg inn igjen etter den dramatiske drapsetterforskningen på Kjerringøy. Noora håpet boken kunne hjelpe henne med å sette mål som ville gi en retning i livet hennes. Men hun strevde fremdeles med å krysse startstreken. Den første oppgaven i utformingen av «femårsplanen» var formulert slik: Beskriv din nåværende situasjon.

Beskriv din nåværende situasjon.

Fire ord som ba om så uendelig mye. Første gang hun prøvde seg, minnet resultatet om en jobbsøknad. Lite annet enn en opplisting av erfaringer og kunnskaper. Overflatedetaljer. Under disse detaljene lå alt det andre. Det Noora strevde med å fortelle seg selv.

Hun hvilte pennespissen mot arket, drakk av vinglasset og skrev: Jeg er ensom.

Hun ble sittende og se på setningen. Ensom? Hun bodde sammen med Ellen, som hun kunne snakke med om alt. Kollegaene hennes i politiet, Jakob, Fine og Armann – stolte hun på mer enn seg selv. Likevel føltes setningen sann.

Fra øyekroken registrerte Noora en bevegelse. Hun lukket boken. «Dessert?»

Noora ristet på hodet, og la hånden over vinglasset da servitøren tok vinflasken opp av kjøleren. Han satte fra seg flasken og trakk seg unna. Noora la boken tilbake i vesken.

Hun kikket ut av vinduet. Skyfri himmel og måneløs natt, men nordlyset uteble.

Mørke både over og under henne. På en kveld som dette kunne du falle og aldri treffe bakken, aldri nå himmelen.

Hun snudde seg vekk fra vinduet. Lot blikket sveipe over lokalet. Innså at hun var den eneste som satt alene.

Jeg er ensom.

Noora forsto jo at drapssakene på Røst og Kjerringøy hadde tappet henne mentalt. Vinter og mørketid hjalp heller ikke. I et forsøk på å hente seg inn hadde hun tatt seg fri hele desember og dratt til Oslo. Leid en airbnb på Løren. Toromsleilighet. Relativt ny. Begynte så smått å løpe igjen. Først korte turer rundt Valle Hovin, der Vålerengas fotballstadion lå. Etter hvert klarte hun lengre strekk opp til Maridalsvannet.

Nyttårsaften spiste hun middag med moren og stefaren, den eneste gangen i året hun kom på besøk. Omma, som Noora kalte henne, unngikk som vanlig å snakke om alt det mor og datter burde ha snakket om. Istedenfor ble Noora oppdatert på nytt fra familien i Seoul. En bortimot endeløs rekke navn og steder Noora knapt husket og strevde med å feste ansikt og minner til. De gangene Omma forsvant ut av rommet, satt Noora taus tvers overfor stefaren. En mann hun ikke kjente på tross av at de bodde under samme tak i tre år før Noora flyttet ut.

Hans Henrik Skaar kom inn i livet deres da Noora var femten år gammel. Fra første dag forsøkte han å tre inn i rollen som pappa. En veik og usikker mann, som kompenserte ved å oppføre seg like dominerende og bedrevitende overfor Noora som overfor moren. Men der Omma godtok dette, gjorde Noora opprør. Hun avviste ham. Ga ham taushetsbehandlingen, som om Hans Henrik ikke bodde i leiligheten i det hele tatt. Gikk hun for langt? Kanskje. Femtenåringer kan være grusomme.

Morens valg av denne mannen, og hennes påfølgende, stille resignasjon, fikk Noora til å miste respekten for henne. Men i løpet av den ukomfortable nyttårsmiddagen så Noora likheten mellom seg selv og henne. Gjennom sitt forhold til Leo hadde også Noora søkt seg til en dominerende mann.

Mødrenes synder? Noora visste ikke, men måtte bare erkjenne at hun ikke forsto seg selv så godt som hun ønsket. Og hva med Hans Henrik Skaar? Han hadde brått blitt gammel. Møtte ikke blikket hennes en eneste gang. Stilte ingen spørsmål. Deltok ikke i samtalen. Satt på stolen sin, stille som en gammel huskatt. For første gang funderte Noora på oppveksten hans. Hva hadde Hans Henrik båret med seg gjennom livet? Hvilke traumer fikk utvikle seg til karaktertrekk? Til brister i personligheten?

Tre mennesker ensomme i hverandres selskap.

Noe å tenke på ved starten av det nye året.

 

Noora tømte vinglasset og reiste seg fra stolen. Ble stående med ene hånden på ryggstøet.

Vannflaten som tidligere hadde ligget mørk, ble nå lyst opp av en politibåt med blålys og lyskaster på taket. Båten krysset sundet mellom sentrum og Nyholmen i stor fart. Snart la Noora også merke til de mange tente lommelyktene på og rundt skansen. Lyspunktene beveget seg på kryss og tvers over den avlange øya.

«Ser ut som et strandsonesøk,» mumlet hun for seg selv.

Noora tok frem mobilen. Armann og Fine hadde beredskapsvakt, derfor sto hennes egen mobil på lydløs. To meldinger lå i innboksen. Den første var fra Jakob: Mistenkelig dødsfall på Nyholmen. Vet du har fri, men fint om du kan komme. Selvfølgelig overtid og nattillegg og alt det der.

Jakobs melding var tjueen minutter gammel. Den neste var fra politibetjenten Odd-Arne Tveite, for ni minutter siden: Jakob prøvde å få tak i deg. Jeg fortalte ham ikke hvor du var, men vil du jeg skal hente deg?

I lunsjen hadde Noora fortalt betjenten at hun skulle møte noen på «Havet».

Odd-Arne hadde ikke spurt om hvem denne «noen» var, men Noora fikk inntrykk av at han var nysgjerrig.

Hun kikket bort på den halvtomme flasken i vinkjøleren. Så lenge hun ikke kjørte selv, var det vel innafor å dra på jobb?

Kom og hent meg. Står ved utgangen til Havet om fem minutter.


KAPITTEL 3

Jakob

Kroppen på svaberget beveget seg, men hang fast. Det føltes som om de tøyde en strikk.

«Dytt kroppen mot meg. Ned mot vannet,» instruerte han Ronald.

Ronald gjorde som han fikk beskjed om, mens Jakob trakk i ullfrakken. Etter litt motstand løsnet kroppen med en surklelyd. De to politimennene bar den fra vannkanten og noen meter opp til et lite platå. Der snudde de den døde rundt.

«Ikke rart han satt fast,» kommenterte Jakob. Høyre side av den dødes ansikt var ikke annet enn et rødt krater fra øyehulen og ned til munnviken. Et kaos av beinsplinter og hudslintrer sammenfiltret og most sammen. Ronald rettet hodelykten mot stedet der liket ble funnet. Lysstrålen ga gjenskinn i en rusten jernstang, tykk som en langfinger. Stangen stakk skjevt ut av svaberget.

«En gammel fortøyningsplass eller fundamentet til en brygge som en gang lå her?» foreslo Jakob.

«Noe sånt,» svarte Ronald.

Jakob så det for seg: dønningen som skjøv den livløse kroppen mot land. Sammenstøtet med jernstangen. Den knasende lyden av brusk og bein da tidevannskreftene dyttet stangen gjennom øyet og inn i hjernen.

«Om jernstangen fikk skikkelig feste, kan kroppen i teorien ha ligget her i flere dager,» konstaterte Ronald.

«Og om vinteren er det færre turgåere helt nede ved vannkanten,» la Jakob til. «Berget blir glatt så snart det fryser. Kanskje han skled, slo seg i hodet, svimte av, ramlet uti og druknet?»

Ronald utstøtte en hmmm-lyd som kunne bety hva som helst.

«Hvor raskt kan du gi meg dødstidspunktet?»

«Du kan få et anslag i morgen formiddag,» svarte Ronald. «Theresa Sommer og et par av teknikerne mine venter på klarsignal oppe ved sperringen. Vi bruker nok resten av natten på å gjennomsøke området.»

Jakob ventet til Ronald hadde gått før han fant frem mobilen og tok bilder av den døde. Selv om jernstangen bare hadde ødelagt den ene halvdelen av ansiktet, var den andre siden langt fra uskadd. Kroppens bevegelser som følge av bølger, flo og fjære, hadde gnuret ansiktet mot det ruglete berget. Flere steder var kjøttet slitt bort, og gulnet, polert bein skinte mot ham i lyset fra blitzen.

Jakob forsøkte å danne seg et inntrykk av den døde: en eldre mann med lyst, pistret hår og ditto bart. Tynn, med et fremtredende adamseple. Et lite søkk øverst på neseryggen som indikerte at vedkommende brukte briller. Lange, slanke fingre uten træler.

Han åpnet ullfrakken. Mannen hadde på seg en beige blazer over en lys skjorte. Mørk bukse med et skinnbelte strammet inn til innerste hull. Skoene var borte, sammen med en av sokkene. Den gjenværende sokken var sort med et hvitt rutemønster øverst.

Klærne var av god kvalitet, særlig ullfrakken. Den virket både solid og dyr. Jakob forestilte seg en forretningsmann, eller kanskje en godt betalt forsker eller sivilingeniør i et privat firma. Lønn over gjennomsnittet. Sans for kvalitet, selv om klærne i seg selv ikke fremsto som prangende. Kanskje med unntak av ullfrakken, som var dobbeltspent og marineblå. Han brettet ned kragen. «Made in Italy» sto det på merkelappen bak i nakken. Venstre innerlomme hadde et trykk der merkenavnet Corneliani var brodert inn i stoffet. Jakob fant verken lommebok eller noe annet som kunne identifisere mannen.

Nødsambandet Jakob hadde klipset fast til beltet, ga fra seg en klikkelyd før en stemme Jakob ikke gjenkjente, sa: «Etterforsker Sande er ved sperringen. Skal jeg slippe henne videre inn til deg?»

«Selvfølgelig,» svarte Jakob kort.

Den siste tiden hadde det vært en del utskiftninger av personell i distriktet, det HR-avdelingen kalte «turnover», særlig blant de yngste. Det var ikke uvanlig at yngre betjenter søkte seg inn til Bodø, eller sørover til Oslo, Trondheim og Bergen. Det siste året hadde flere enn vanlig ønsket seg vekk fra de mindre kontorene i politidistriktet. Jakob forsto dem. Med mindre du var veldig friluftsinteressert var tjeneste på et sted som Steigen, med et folketall på drøye to tusen fem hundre innbyggere, ikke akkurat fartsfylt. Offensiv distriktspolitikk førte nødvendigvis ikke til mer distriktspoliti.

Jakob reiste seg opp da han fikk øye på Noora. Bak henne fulgte Armann og Josefine, eller Fine som alle på stasjonen kalte henne. De tre etterforskerne og Jakob utgjorde kjernen i etterforskningsenheten ledet av politioverbetjent Råkstad.

«Beklager at jeg ødela frikvelden din,» sa Jakob til Noora.

«Jeg ville blitt mer irritert om du ikke tok kontakt,» svarte hun. I motsetning til de andre tre, som alle gikk i politiets sorte vindjakke og solide sko, hadde Noora på seg en beige kåpe og et rødt skjerf i halsen. Det sorte håret hennes lå ned på skuldrene, Jakob trodde frisyren kaltes «lang bob».

«Hadde heldigvis tatt med meg praktisk fottøy for gåturen hjem,» sa Noora og hevet foten for å vise frem den ene av de brune Adidas vinterskoene.

«Alltid beredt!» kom det fra Armann.

Jakob redegjorde for det vesle Ronald og han hadde funnet ut, og ba deretter Armann og Fine om en oppdatering.

«Vi har snakket med turgåeren som oppdaget liket.» Fine åpnet notatblokken. «En kvinne ved navn Miriam Bergli. Miriam bor i Kvalvika og gikk tur med hunden sin på skansen.»

«La hun merke til noe utenom det vanlige på turen hit?» ville Noora vite.

«Nei. Ikke som hun husket,» svarte Armann. «Men en av ambulansefolkene som bor oppe på Lagård i Rønvika, observerte aktivitet ved BOS, Bodø Ocean Service, i går. Et skip la til kai der tidlig lørdag morgen. Han merket seg det fordi det sjelden er noe aktivitet på slippen i helgene.»

«Kan være verdt å følge opp,» foreslo Jakob. «BOS ligger bare noen hundre meter i luftlinje fra her vi står nå. Kan hende de som jobbet på verftet så noe av interesse?»

«Jeg undersøker det i morgen,» svarte Armann. «Akkurat nå er kaiområdet mørklagt, og det ligger ingen fartøy der.»

«Så vil jeg ha et formelt vitneavhør av Miriam Bergli så raskt som mulig,» la Jakob til. «Kan hende husker hun noe mer.»

 

Fine og Armann gikk tilbake mot festningen mens Noora og Jakob ble stående.

«Hva er førsteinntrykket ditt?» spurte Jakob da han så Noora studere liket.

«Glidelåsen i gylfen er trukket opp, så vi kan vel anta at han ikke falt i sjøen mens han slo lens. Fant dere spor etter andre ytre skader enn i ansiktet?»

«Nei. Så langt peker funnene våre mot en drukningsulykke.»

«Bortsett fra at ingen er meldt savnet, og at vedkommende ikke har på seg noe som lar oss identifisere ham. Verken mobil, klokke eller lommebok.»

Noora sirklet rundt den døde, nå med en nyve i pannen. Hun tok frem mobilen og skrev noe inn i søkefeltet.

«Hva er det?» spurte Jakob.

«Frakken,» svarte Noora og holdt skjermen opp mot Jakob. «Den koster rundt femten tusen kroner.»

«Ja. Jeg la merke til den.» Jakob stilte seg ved siden av Noora. Og oppdaget noe han burde sett tidligere. Mannens fingre stakk så vidt ut av ermene. «Du bruker ikke så mye penger på en frakk som ikke passer deg.»

«Enig,» svarte Noora. «Jeg tror ikke denne frakken er hans.»

